CELEX: 32018D2030
Language: da
Date: 2018-12-19 00:00:00
Title: Kommissionens gennemførelsesafgørelse (EU) 2018/2030 af 19. december 2018 om fastlæggelse af, at de reguleringsmæssige rammer, som finder anvendelse på værdipapircentraler i Det Forenede Kongerige Storbritannien og Nordirland, i en begrænset periode er ækvivalente i overensstemmelse med Europa-Parlamentets og Rådets forordning (EU) nr. 909/2014

20.12.2018   
               
               
                  DA
               
               
                  Den Europæiske Unions Tidende
               
               
                  L 325/47
               
            
         KOMMISSIONENS GENNEMFØRELSESAFGØRELSE (EU) 2018/2030
         af 19. december 2018
         om fastlæggelse af, at de reguleringsmæssige rammer, som finder anvendelse på værdipapircentraler i Det Forenede Kongerige Storbritannien og Nordirland, i en begrænset periode er ækvivalente i overensstemmelse med Europa-Parlamentets og Rådets forordning (EU) nr. 909/2014
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 909/2014 af 23. juli 2014 om forbedring af værdipapirafviklingen i Den Europæiske Union og om værdipapircentraler samt om ændring af direktiv 98/26/EF og 2014/65/EU samt forordning (EU) nr. 236/2012 (1), særlig artikel 25, stk. 9, og
         ud fra følgende betragtninger:
         
                     (1)
                  
                  
                     Den 29. marts 2017 meddelte Det Forenede Kongerige Storbritannien og Nordirland (»Det Forenede Kongerige«) sin beslutning om at udtræde af Unionen i henhold til artikel 50 i traktaten om Den Europæiske Union. Traktaterne ophører med at finde anvendelse på Det Forenede Kongerige fra ikrafttrædelsesdatoen for en udtrædelsesaftale eller, hvis en sådan aftale udebliver, to år efter nævnte meddelelse, dvs. fra den 30. marts 2019, medmindre Det Europæiske Råd efter aftale med Det Forenede Kongerige enstemmigt beslutter at forlænge denne periode.
                  
               
                     (2)
                  
                  
                     Som anført i Kommissionens meddelelse af 13. november 2018»Forberedelse af Det Forenede Kongeriges udtræden af Den Europæiske Union den 30. marts 2019: en nødhandlingsplan« (2) (»nødhandlingsplanen«) kan udtræden uden en aftale medføre risici i forhold til visse tjenesteydelser, der leveres til aktører i Unionen af værdipapircentraler (»CSD'er«), som allerede er meddelt tilladelse i Det Forenede Kongerige (»UK-CSD'er«), og som ikke kan erstattes på kort sigt. For at forebygge sådanne risici er det berettiget og i Unionens og dens medlemsstaters interesse at sikre, at UK-CSD'er i en begrænset periode fortsat kan levere tjenesteydelser i Unionen efter den 29. marts 2019.
                  
               
                     (3)
                  
                  
                     CSD'er er af afgørende betydning for finansielle markeder. Registrering af værdipapirer i et elektronisk bogføringssystem (»registreringsydelser«) og forvaltning af værdipapirkonti på øverste niveau (»centrale forvaltningsydelser«) øger gennemsigtigheden og beskytter investorerne, idet registreringen og forvaltningen sikrer emissionens integritet og forebygger unødigt dobbeltarbejde eller reducering af værdipapirer. CSD'er driver også værdipapirafviklingssystemer, som sikrer, at værdipapirtransaktioner afvikles korrekt og rettidigt. Disse funktioner er kritiske for efterhandelsclearings- og afviklingsprocessen og er som sådanne af afgørende betydning for den finansielle stabilitet i Unionen og dens medlemsstater. Værdipapirafviklingssystemer er også af afgørende betydning for den monetære politik, da de spiller en stor rolle ved at stille sikkerhed for pengepolitiske operationer. Endvidere er markedsaktører i Irland afhængige af de tjenesteydelser, der leveres af UK-CSD'er i forbindelse med virksomhedsobligationer og børshandlede fonde oprettet i henhold til Irlands nationale lovgivning.
                  
               
                     (4)
                  
                  
                     Fra den 30. marts 2019 at regne vil UK-CSD'er være »tredjelands-CSD'er« og kan som sådanne kun levere registreringsydelser og centrale forvaltningsydelser i forbindelse med finansielle instrumenter, der er oprettet i henhold til en medlemsstats lovgivning, hvis de er anerkendt af Den Europæiske Værdipapir- og Markedstilsynsmyndighed (»ESMA«) i overensstemmelse med artikel 25 i forordning (EU) nr. 909/2014. Hvis UK-CSD'er ikke er anerkendt, kan udstedere i Unionen ikke benytte dem til at registrere værdipapirer oprettet i henhold til en sådan lovgivning i et elektronisk bogføringssystem i en CSD, jf. artikel 3 i forordning (EU) nr. 909/2014. Nævnte situation kunne medføre midlertidige udfordringer for udstedere med hensyn til at opfylde deres juridiske forpligtelser. Som anført i nødhandlingsplanen er det derfor nødvendigt, at de juridiske og tilsynsmæssige ordninger, som finder anvendelse på UK-CSD'er, i denne ekstraordinære situation, i en nøje afgrænset periode og på særlige betingelser anses for at være ækvivalente, således at nævnte CSD'er fortsat kan levere registreringsydelser og forvaltningsydelser i Unionen.
                  
               
                     (5)
                  
                  
                     I henhold til artikel 25, stk. 9, i forordning (EU) nr. 909/2014 skal tre betingelser være opfyldt, for at det kan fastslås, at et tredjelands juridiske og tilsynsmæssige ordninger for CSD'er, som har tilladelse der, er ækvivalente med dem, der er fastsat i nævnte forordning.
                  
               
                     (6)
                  
                  
                     For det første skal et tredjelands juridiske og tilsynsmæssige ordninger sikre, at CSD'er i det pågældende tredjeland opfylder retligt bindende krav, som rent faktisk er ækvivalente med de krav, der er fastsat i forordning (EU) nr. 909/2014. Indtil den 29. marts 2019 skal UK-CSD'er opfylde kravene i forordning (EU) nr. 909/2014. Som følge af EU's (udtrædelses-)retsakt af 2018 inkorporerede Det Forenede Kongerige den 26. juni 2018 bestemmelserne i forordning (EU) nr. 909/2014 i Det Forenede Kongeriges nationale lovgivning med virkning fra den dato, hvor Det Forenede Kongerige udtræder af Unionen.
                  
               
                     (7)
                  
                  
                     For det andet skal tredjelandets juridiske og tilsynsmæssige ordninger sikre, at CSD'er, der er etableret i tredjelandet, til enhver tid er underlagt et effektivt tilsyn samt effektiv kontrol og håndhævelse. Indtil den 29. marts 2019 er UK-CSD'er under tilsyn af Bank of England, som fastsat i Det Forenede Kongeriges nationale lovgivning i overensstemmelse med forordning (EU) nr. 909/2014. Som følge af inkorporeringen af forordning (EU) nr. 909/2014 i Det Forenede Kongeriges nationale lovgivning forbliver Bank of England ansvarlig for tilsynet med CSD'er, og bankens tilsyns-, kontrol- og håndhævelsesmæssige beføjelser i forhold til CSD'er forbliver stort set uændrede.
                  
               
                     (8)
                  
                  
                     For det tredje skal de retlige rammer i tredjelandet omfatte et effektivt ækvivalent system til anerkendelse af CSD'er, der er meddelt tilladelse i henhold til de retlige ordninger i tredjelande. Dette er sikret ved inkorporeringen af ækvivalenssystemet i artikel 25 i forordning (EU) nr. 909/2014 i Det Forenede Kongeriges nationale lovgivning.
                  
               
                     (9)
                  
                  
                     Kommissionen konkluderer, at de juridiske og tilsynsmæssige ordninger i Det Forenede Kongerige, som finder anvendelse på UK-CSD'er dagen efter Det Forenede Kongeriges udtræden af Unionen, opfylder betingelserne i artikel 25, stk. 9, i forordning (EU) nr. 909/2014.
                  
               
                     (10)
                  
                  
                     Denne afgørelse er dog baseret på de juridiske og tilsynsmæssige ordninger, der finder anvendelse på UK-CSD'er dagen efter Det Forenede Kongeriges udtræden af Unionen. Nævnte juridiske og tilsynsmæssige ordninger bør kun anses for at være ækvivalente, hvis de krav, der stilles til CSD'er i Det Forenede Kongeriges nationale lovgivning, bibeholdes og fortsat til enhver tid anvendes og håndhæves på effektiv vis. Effektiv informationsudveksling og koordinering af tilsynsmæssige aktiviteter mellem ESMA og Bank of England er derfor en afgørende betingelse for at bibeholde fastlæggelsen af ækvivalens.
                  
               
                     (11)
                  
                  
                     Nævnte informationsudveksling forudsætter, at der indføres omfattende og effektive samarbejdsordninger i overensstemmelse med artikel 25, stk. 10, i forordning (EU) nr. 909/2014. Disse samarbejdsordninger bør også sikre, at det er muligt at udveksle alle relevante oplysninger med de myndigheder, der er omhandlet i artikel 25, stk. 5, i forordning (EU) nr. 909/2014, herunder Den Europæiske Centralbank og andre medlemmer af Det Europæiske System af Centralbanker, med henblik på høring af nævnte myndigheder om UK-CSD'ers status som anerkendte eller situationer, hvor nævnte oplysninger er nødvendige, for at disse myndigheder kan varetage deres tilsynsmæssige opgaver.
                  
               
                     (12)
                  
                  
                     I den ekstraordinære situation, der vil opstå, hvis Det Forenede Kongerige træder ud af Unionen uden en aftale, og i betragtning af UK-CSD'er betydning for markedsaktører i Unionen skal de samarbejdsordninger, der er indført i henhold til artikel 25, stk. 10, i forordning (EU) nr. 909/2014, sikre, at ESMA til enhver tid har umiddelbar adgang til alle de oplysninger, som myndigheden anmoder om. Nævnte oplysninger omfatter, men er ikke begrænset til, oplysninger, der gør det muligt at vurdere eventuelle materielle risici, som UK-CSD'er indebærer for Unionen og dens medlemsstater, enten direkte eller indirekte. Samarbejdsordningerne bør derfor indeholde en nærmere beskrivelse af mekanismen til udveksling af oplysninger mellem ESMA, de kompetente myndigheder i de medlemsstater, hvor en CSD har en filial eller leverer CSD-tjenesteydelser (»værtslandet«), og Bank of England, herunder adgangen til samtlige de oplysninger om UK-CSD'er, som ESMA anmoder om, og navnlig adgangen til de oplysninger, som den kompetente myndighed i værtslandet anmoder om i de tilfælde, der er omhandlet i artikel 25, stk. 7, i forordning (EU) nr. 909/2014, vedrørende de regelmæssigt aflagte rapporter om UK-CSD'ers aktiviteter i værtslandet, formidlingen af oplysninger om identiteten af udstederne og deltagerne i de værdipapirafviklingssystemer, som drives af UK-CSD'er, eller alle andre relevante oplysninger om UK-CSD'ers aktiviteter i værtslandet, den omgående underretning af ESMA om eventuelle udviklingstendenser i forhold til UK-CSD'er, som kunne få indvirkning på den monetære politik i Unionen, og om eventuelle ændringer af de juridiske og tilsynsmæssige ordninger, som finder anvendelse på UK-CSD'er, mekanismen til omgående underretning af ESMA, hvis Bank of England anser en CSD, som den fører tilsyn med, for ikke at opfylde betingelserne i tilladelsen eller i anden gældende lovgivning, samt procedurerne til koordination af tilsynsaktiviteter, herunder i givet fald kontrolbesøg.
                  
               
                     (13)
                  
                  
                     Kommissionen vil i samarbejde med ESMA overvåge eventuelle ændringer af de juridiske og tilsynsmæssige ordninger, som har indvirkning på UK-CSD'er, udviklingstendenser på markedet samt det tilsynsmæssige samarbejdes effektivitet, herunder omgående informationsudveksling mellem ESMA og Bank of England. Kommissionen kan til enhver tid foretage en revision, hvis relevante udviklingstendenser gør det nødvendigt for Kommissionen at revurdere den ækvivalens, der indrømmes ved denne afgørelse, herunder hvis betingelserne i samarbejdsordningerne mellem ESMA og Bank of England ikke opfyldes eller ikke gør det muligt at foretage en effektiv vurdering af den risiko, som UK-CSD'er indebærer for Unionen eller dens medlemsstater.
                  
               
                     (14)
                  
                  
                     I lyset af den uvished, der omgærder det fremtidige forhold mellem Det Forenede Kongerige og Unionen, samt den potentielle indvirkning heraf på den finansielle stabilitet i Unionen og dens medlemsstater og på det indre markeds integritet bør denne afgørelse udløbe den 30. marts 2021. Den vurdering, der er indeholdt i denne afgørelse, berører derfor ikke eventuelle fremtidige vurderinger af de juridiske og tilsynsmæssige ordninger i Det Forenede Kongerige for CSD'er og bør som sådan ikke anvendes til andre formål end denne afgørelse.
                  
               
                     (15)
                  
                  
                     Denne afgørelse bør træde i kraft hurtigst muligt og bør finde anvendelse fra dagen efter den dato, hvor traktaterne ophører med at finde anvendelse på og i Det Forenede Kongerige, medmindre en udtrædelsesaftale indgået med Det Forenede Kongerige er trådt i kraft senest på nævnte dato, eller den periode på to år, der er omhandlet i artikel 50, stk. 3, i traktaten om Den Europæiske Union, er blevet forlænget.
                  
               
                     (16)
                  
                  
                     Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
                  
               VEDTAGET DENNE AFGØRELSE:
         
            Artikel 1
            For så vidt angår artikel 25 i forordning (EU) nr. 909/2014 anses de juridiske og tilsynsmæssige ordninger i Det Forenede Kongerige Storbritannien og Nordirland, dvs. Financial Services and Markets Act 2000 og EU's (udtrædelses-)retsakt af 2018, der finder anvendelse på værdipapircentraler, som allerede er etableret og meddelt tilladelse i Det Forenede Kongerige Storbritannien og Nordirland, for at være ækvivalente med de krav, der stilles i forordning (EU) nr. 909/2014.
         
         
            Artikel 2
            Denne afgørelse træder i kraft dagen efter offentliggørelsen i Den Europæiske Unions Tidende.
            Den finder anvendelse fra dagen efter den dato, hvor traktaterne ophører med at finde anvendelse på og i Det Forenede Kongerige i henhold til artikel 50, stk. 3, i traktaten om Den Europæiske Union.
            Denne forordning finder dog ikke anvendelse, hvis en af følgende betingelser er opfyldt:
            
                        a)
                     
                     
                        en udtrædelsesaftale indgået med Det Forenede Kongerige Storbritannien og Nordirland i overensstemmelse med artikel 50, stk. 2, i traktaten om Den Europæiske Union er trådt i kraft senest på nævnte dato
                     
                  
                        b)
                     
                     
                        en aftale er blevet truffet om at forlænge den periode på to år, der er omhandlet i artikel 50, stk. 3, i traktaten om Den Europæiske Union.
                     
                  Den udløber den 30. marts 2021.
         
         
            Udfærdiget i Bruxelles, den 19. december 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 257 af 28.8.2014, s. 1.
         
            (2)  COM(2018) 880 final.